বাঁশদ্রোণীর দীনেশনগরে বন্ধুদের সঙ্গে দোল খেলতে এসেছিলেন পিকনিক গার্ডেনের জি এস রোডের বাসিন্দা রাধেশ্যাম পোদ্দার। রবিবার রহস্যজনকভাবে পুকুরে ডুবে মৃত্যু হল তাঁর। বছর চব্বিশের ওই যুবক একটি অ্যাপ নির্ভর ক্যাব পরিষেবা প্রদানকারী সংস্থার বালিগঞ্জের অফিসে কাজ করতেন। 
মৃতের পরিবার সূত্রের খবর, এদিন দুপুর ২টো নাগাদ বন্ধুর ফোন পান রাধেশ্যাম। এরপরই বাড়ি থেকে স্কুটি নিয়ে বেরিয়ে যান তিনি। স্থানীয় সূত্রের খবর, দীনেশনগরে পূর্ব পরিচিত কয়েকজনের সঙ্গে রং খেলে একটি পুকুরে স্নান করতে নামেন রাধেশ্যাম এবং তাঁর বন্ধুরা। এরপরই রাধেশ্যাম তলিয়ে যান বলে অভিযোগ। স্থানীয় সূত্রের খবর, দোল উপলক্ষে এলাকায় পুলিশের টহলদারি ছিল। পুকুরে তলিয়ে যাওয়ার বিষয়টি কর্তব্যরত পুলিশকর্মীদের জানানো হয়েছিল বলে মৃতের পরিবারকে জানিয়েছেন রাধেশ্যামের বন্ধুরা। তবে উদ্ধারকাজে তৎপরতার প্রশ্নে পুলিশের ভূমিকায় অসন্তোষ প্রকাশ করেছেন স্থানীয় বাসিন্দারা। বেশ কিছুক্ষণ পরে ওই যুবককে উদ্ধার করে বাঙ্গুর হাসপাতালে নিয়ে যাওয়া হয়। কিন্তু ততক্ষণে সব শেষ। চিকিৎসকেরা জানিয়ে দেন, রাধেশ্যামের মৃত্যু হয়েছে।
পিকনিক গার্ডেন এলাকায় রাধেশ্যামের দাদা দামোদর পোদ্দারের বৈদ্যুতিক সরঞ্জামের দোকান রয়েছে। এদিন তিনি বলেন, “কীভাবে সব ঘটে গেল বুঝতে পারছি না। ভাইয়ের বন্ধুর পরিবারের লোকজনদের ঠিকমতো চিনতাম না। ওঁরা ঘটনার পর কিছু জানাননি। যখন খবর পেয়েছি তখন অনেক দেরি হয়ে গিয়েছে।” বন্ধুদের ভূমিকা নিয়েও সংশয় প্রকাশ করেছেন মৃতের দাদা।